Hei, denne artikkelen er over ett år gammel og kan inneholde utdatert informasjon

TROMSØ (Dagbladet): Utenriksminister Espen Barth Eide avviser enhver sammenheng mellom den fastlåste konflikten med Kina og innlemmingen av Kina som observatørland i Arktisk råd.

Kunne lagt ned veto - Vi kunne ha lagt ned veto i Arktisk råd og straffet Kina, men vi mener at Arktisk råd er viktigere enn som så. Vi er veldig opptatt av ikke å lage en kobling her. Vi er for det fordi vi er for det. Dette er ikke for å blidgjøre kineserne, sier Espen Barth Eide.

Forholdet mellom Norge og Kina har vært iskaldt siden den kinesiske dissidenten Liu Xiaobo fikk Nobels fredspris i 2010.

- Kommer aldri til å si unnskyld - Kina har hatt et anstrengt forhold til Norge, det er ikke vi som ha funnet på dette, det er dem. Men det får konsekvenser for oss. Kineserne og vi søker en prosess som sier at vi normaliserer forholdet. Men løsningen må finnes med respekt for grunnleggende prinsipper i begge land. Vi kommer aldri til å be om unnskyldning eller ta avstand fra fredspristildelingen, sier Eide.

- Uttrykte stor glede Likevel mener han at beslutningen er «åpenbart positiv» for forholdet.

- I går traff jeg den kinesiske visestatsministeren i Addis Abeba. Vi snakket om Arktisk råd, og han uttrykte stor glede over at Kina er blitt observatør. Vi snakket ikke mer om konsekvensene, men det er i hvert fall ikke negativt, for å si det sånn.

«Paris-boende miljøvernere» Kina, India, Italia, Japan, Kina, Singapore og Sør-Korea ble innvilget observatørstatus i Arktisk råd 15. mai. Det er tatt en prinsippbeslutning om at også EU skal bli observatør, men det vil først skje når spørsmålet om selfangst mellom EU og Arktisk råds medlemsland Canada er løst.

Espen Barth Eide beskriver striden slik:

- Inuitter i Canada som lever tradisjonelt av sel, blir kritisert av Paris-boende miljøvernere som ser at selen er vakker.

Espen Barth Eide besøkte i dag et journalistseminar i Tromsø, før han dro videre til Ny-Ålesund-symposium på Svalbard.

